1839ஆம் ஆண்டு சூடாமணி நிகண்டின் 11ஆம் தொகுதிக்குப் புதுவை வேதகிரி முதலியாரின் பதிப்பு வெளிவந்தது. சூடாமணி நிகண்டின் 11ஆம் தொகுதியில் இருந்த 310 செய்யுட்களுடன் வேதகிரி முதலியார் 90 செய்யுட்களை இயற்றி இடையிடையே சேர்த்து இதனை ‘ஒரு சொல் பல்பொருள் தொகுதி நானூறு பாடல் மூலமும் உரையும்’ எனும் பெயரில் அச்சிட்டார்..சூடாமணியின் ‘ஒருசொல் பல்பொருள் தொகுதி’ நிகண்டு எனும் பெயரில் 1843இல் இலங்கையில் யாழ்ப்பாணத்து புத்தகச் சங்கத்தாரால் வெளியிட்டு வைக்கப் பெற்றது. எனினும் இஃது சூடாமணியின் பதினோராம் தொகுதி போல் ஏறத்தாழ இருமடங்கு செய்யுட்களைக் கொண்டதாக அமைந்தது. களத்தூர் வேதகிரி முதலியார் சூடாமணியின் 310 செய்யுட்களுடன் புதிதாகத் தாம் இயற்றி¢ச் சேர்த்த 273 செய்யுட்களையும் கொண்டதாக 583 செய்யுட்களுடன் கூடிய பெருநூலாக மாற்றியமைத்தார். அதன் நோக்கம் கீழ்க்காணுமாறு முகப்பு ஏட்டில் குறிக்கப் பெற்றுள்ளது..“இஃது வீரைமண்டலவன் நிகண்டினுள் அடங்காத பொருள்கள் பற்பல நிகண்டகராதி-களுட் காணப்பட்டனவற்றினுட் கற்போர்க்கு உபயோகமானவற்றையும் அந்நிகண்டின் ஒரு சொற் பல பொருட் டொகுதியுட் சேர்த்து. . . வேதகிரி முதலியார் என்பார் இயற்றிய சில செய்யுட்களையும் கோத்துக் கற்போர் எளிதிற் கற்க ஒரு வழியாய். . . பிரசித்தம் செய்யப்-பட்டது.’’.இஃது பிற்காலத்தில் ‘வேதகிரியார் சூடாமணி’ எனும் தனிப்பெயர் பெற்று விளங்கலாயிற்று..1897இல் சூடாமணியின் 11ஆம் தொகுதிக்குத் திருமழிசை சிவப்பிரகாச ஐயர் பரிசோதித்து, ஆனூர் எத்திராஜ முதலியார் அச்சிட்ட பதிப்பு ஒன்று வெளிவந்தது. அதன் நூன்முகம், அக்காலத்திய பிற பதிப்புகள் குறித்துக் கீழ்வருமாறு அறிவிக்கிறது:“பதினோராவது நிகண்டை இதுகாறும் பற்பலர் அச்சிட்டாரேனும் ஸ்ரீலஸ்ரீ ஆறுமுக நாவலர், புதுவை நயனப்ப முதலியார் முதலிய இரண்டொருவர் அச்சிட்ட பிரதிகளேயன்றி ஏனையோர் அச்சிட்ட பிரதிகளனைத்தும் பற்பல பாட பேதங்களும் சொற்பிழை எழுத்துப் பிழைகளும் செறிதரப் பெற்று நின்றன.’’.“தற்காலம், திருவெண்காடு ஆறுமுக சுவாமிகள், மதுரை சொக்கலிங்க சுவாமிகள், திருப்போரூர் சுப்பிரமணிய சுவாமிகள் முதலிய பதிப்பெயர் நாட்டிச் சில ஆசாமிகள் பதிப்பித்த வேறுபல பதிப்புகள் வெளிப்பட்டுளவேனும் அப்புத்தகங்களை வாங்கிப் படிக்க முயலும் ஒவ்வொருவரும் வாசியாமலேயிருப்பர்களாயின் கூடியவரையில் புத்திமான்களாகவே எண்ணப்படுவார்கள்.’’